Verdagte in smokkelsaak wil glo omkoop(Foto: pixabay) ŉ Verdagte wat saam met drie vermeende medepligtiges in ŉ renoster-smokkelarysaak aangekeer is, het glo boonop probeer om ŉ polisiebeampte met R100 000 om te koop. Yansen Feng het Donderdag op ŉ smokkelverwante klag in die Randburg-landdroshof verskyn, waar hy die ondersoekbeampte na bewering gevra het om te verseker dat hy op borgtog vrygelaat word – en hom glo R100 000 in ruil daarvoor aangebied het, het kol. Katlego Mogale, woordvoerder van die Valke, gesê. Die polisiebeampte het dit aangemeld en die Valke het ŉ operasie gereël om die kamma-transaksie te laat voortgaan. Feng en sy drie medebeskuldigdes is daarna ook van korrupsie aangekla en daar is beslag gelê op die geld. Hulle verskyn Maandag in die hof op dié aanklag, het Mogale gesê. “Daar is vasgestel dat die verdagtes glo beplan het om die polisie te beroof nadat die transaksie afgehandel is. Die hulp van die polisie se taakmag is ingeroep om te verseker dié plan slaag nie.” Mogale het gesê buiten die R100 000 is nóg geld by die verdagtes gekry. Die polisie het ook daarop beslag gelê. Hulle verskyn Maandag in die hof op die aanklag van korrupsie.